Γνωμοδότηση της Επιτροπής των Περιφερειών για την "Προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων"

(2002/C 107/07)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση του Προεδρείου της 13ης Φεβρουαρίου 2001, να αναθέσει την επεξεργασία γνωμοδότησης πρωτοβουλίας για την "Προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων" στην επιτροπή 2 "γεωργία, ανάπτυξη της υπαίθρου, αλιεία", σύμφωνα με το άρθρο 265, παράγρ. 5 της Συνθήκης περί ιδρύσεως της Ευρωπαϊκής Κοινότητας·

έχοντας υπόψη τον κανονισμό (ΕΟΚ) αριθ. 2081/92(1) του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων·

έχοντας υπόψη τον κανονισμό (ΕΟΚ) αριθ. 2082/92(2) του Συμβουλίου, της 14ης Ιουλίου 1992, για τις βεβαιώσεις ιδιοτυπίας των γεωργικών προϊόντων και των τροφίμων·

έχοντας υπόψη ότι υπάρχει πρόταση κανονισμού (ΕΚ) του Συμβουλίου με τον οποίο τροποποιείται ο κανονισμός (ΕΟΚ) αριθ. 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων στην οποία συμπεριλαμβάνονται, μεταξύ άλλων, οι προσαρμογές των συμφωνιών του ΠΟΕ. (Το σημείο αυτό, θα εξαρτηθεί από το αν θα μπορέσουμε να έχουμε την πρόταση της Επιτροπής εγκαίρως ή όχι)·

έχοντας υπόψη το σχέδιο γνωμοδότησης (CdR 58/2001 fin) που υιοθέτησε η επιτροπή 2 στις 9 Οκτωβρίου 2001 για την "Προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων" (Εισηγητές: οι κ.κ. Sanz Alonso, Πρόεδρος της περιφερειακής κυβέρνησης της La Rioza (E,PPE), και Rumpf, Πρώην υφυπουργός αρμόδιος για τα ευρωπαϊκά θέματα (D,ELDR).

έχοντας υπόψη το σχέδιο κατευθυντήριων γραμμών για τις κρατικές ενισχύσεις που προορίζονται για την προώθηση και διαφήμιση των γεωργικών προϊόντων που περιλαμβάνονται στο παράρτημα 1 της Συνθήκης·

εκτιμώντας:

- ότι η εφαρμογή του κανονισμού (ΕΚ) αριθ. 2081/92 του Συμβουλίου αποτελεί ήδη έγκυρο μέσο για την ανάπτυξη της Κοινής Γεωργικής Πολιτικής, κυρίως στις πλέον μειονεκτικές περιοχές, δεδομένου ότι καθιστά δυνατή τη βελτίωση του εισοδήματος των γεωργών και τη διατήρηση του αγροτικού πληθυσμού στις περιοχές αυτές.

- ότι η εφαρμογή των συμφωνιών του Παγκόσμιου Οργανισμού Εμπορίου (ΠΟΕ) υποχρεώνει την Ευρωπαϊκή Ένωση και όλα τα κράτη που τον αποδέχονται να προσαρμόσουν τις εσωτερικές ρυθμίσεις που καθιστούν δυνατή την εφαρμογή των εν λόγω συμφωνιών.

- ότι στις πλέον μειονεκτικές περιοχές η διάρθρωση της παραγωγής και εμπορίας αντιστοιχεί σε μικρούς ιδιοκτήτες, οι οποίοι πωλούν τα προϊόντα τους στην αγορά της περιφέρειας ή του κράτους μέλους εκπληρώνοντας έτσι τους στόχους του Κανονισμού (ΕΟΚ) αριθ. 2081/92, μεταξύ των οποίων συγκαταλέγεται η ανάπτυξη των μικρομεσαίων επιχειρήσεων.

- ότι πρέπει να ενισχυθούν οι εν λόγω περιφερειακές οικονομίες, που έχουν σημαντική επίδραση στην οικολογία, την περιφερειακή διάρθρωση, το περιβάλλον και τους καταναλωτές, ενώ πρέπει επίσης να υποστηριχτούν και οι μικρομεσαίες επιχειρήσεις, που εκπληρώνουν τους εν λόγω στόχους, έστω και αν πωλούν τα προϊόντα τους στην αγορά της περιφέρειας ή του κράτους μέλους.

- ότι ο κανονισμός (ΕΟΚ) αριθ. 2081/92, που αντικαθιστά τα εθνικά συστήματα για την προστασία των ονομασιών προέλευσης και των γεωγραφικών ενδείξεων, στο άρθρο 5, περιορίζει τη δυνατότητα να ζητείται η καταγραφή στο μητρώο μιας γεωγραφικής ένδειξης προϊόντος ή ονομασίας προέλευσης προϊόντος σε μία ομάδα που αποτελείται από παραγωγούς ή μεταποιητές που ενδιαφέρονται για το ίδιο προϊόν, και ότι προτείνεται η τροποποίησή του έτσι ώστε η αίτηση καταχώρησης στο μητρώο να μπορεί να υποβάλλεται από μία ομάδα που αποτελείται από άλλες ομάδες και/ή ενδιαφερομένους για διάφορα γεωργικά προϊόντα ή τρόφιμα, σύμφωνα με τα ψηφία α) και β) της παραγράφου 2 του άρθρου 2 του εν λόγω κανονισμού.

- ότι στις μειονεκτικές περιοχές, στις οποίες πρέπει να ενισχυθεί η ανάπτυξη σύμφωνα με τον κανονισμό (ΕΟΚ) αριθ. 2081/92, υπάρχουν γεωργοί με περιορισμένες παραγωγές για τους οποίους είναι οικονομικά δυσβάστακτο το κόστος της εφαρμογής του υπό εξέταση κανονισμού.

- ότι πρέπει να παρασχεθούν στους γεωργούς μέσα και οικονομικοί πόροι που θα τους επιτρέψουν να αναβαθμίσουν τα προϊόντα τους εξασφαλίζοντας συγχρόνως την προστασία των καταναλωτών από καταχρηστικές πρακτικές, και ότι ο κανονισμός (ΕΟΚ) αριθ. 2081/92 πρέπει να καταστήσει δυνατό να έχουν οι παραγωγοί διαφόρων γεωργικών προϊόντων ή τροφίμων μία μόνο ομάδα, πράγμα που θα μειώσει το κόστος και θα διευκολύνει την εμπορία των προϊόντων τους.

- ότι παράλληλα με τα προϊόντα που παράγονται σύμφωνα με τις διατάξεις των κανονισμών (ΕΟΚ) αριθ. 2081 και 2082 πρέπει να ληφθούν υπόψη και προϊόντα τα οποία δεν καλύπτονται από αυτές αλλά έχουν την ίδια σημασία για την ανάπτυξη των αγροτικών περιοχών και τη βελτίωση του εισοδήματος των μικρών γεωργικών εκμεταλλεύσεων.

Στήριξη χρειάζεται επίσης για την εμπορία των προϊόντων αυτών, υπό την προϋπόθεση ότι πληρούνται, κατά την παραγωγή, επεξεργασία, μεταποίηση και εμπορία τους, τα κριτήρια της νομολογίας του Δικαστηρίου των Ευρωπαϊκών Κοινοτήτων και οι κοινοτικές ρυθμίσεις.

Είναι γνωστό ότι και αυτά τα προϊόντα διατίθενται κατά το μεγαλύτερο μέρος στην περιοχή όπου παράγονται. Γι αυτό, πρέπει να εξασφαλιστεί ότι και σε αυτές τις περιπτώσεις θα υπάρχει η δυνατότητα διαφημιστικής προβολής των εν λόγω προϊόντων με την παροχή κρατικών ενισχύσεων. Μόνο έτσι θα έχουν οι μικρές γεωργικές εκμεταλλεύσεις τη δυνατότητα να κάνουν γνωστά τα προϊόντα τους.

κατά την 41η σύνοδο ολομέλειας της 14ης και 15ης Νοεμβρίου 2001 (συνεδρίαση της 15ης Νοεμβρίου) υιοθέτησε την παρούσα γνωμοδότηση.

Σύστασεις

Η Επιτροπή των Περιφερειών

1. Ζητά από την Ευρωπαϊκή Επιτροπή, λαμβάνοντας υπόψη τα ανωτέρω, να αναθεωρήσει τους Κανονισμούς (ΕΟΚ) αριθ. 2081/92 και αριθ. 2082/92 του Συμβουλίου, και, αν χρειαστεί, να συμπεριλάβει τις συστάσεις της παρούσας γνωμοδότησης στην πρόταση τροποποίησης του Κανονισμού (ΕΚ) του Συμβουλίου που τροποποιεί τον Κανονισμό (ΕΟΚ) αριθ. 2081/92 του Συμβουλίου της 14ης Ιουλίου 1992 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων.

2. Φρονεί ότι η πρόταση τροποποίησης του Κανονισμού (ΕΟΚ) 2081/92 πρέπει να συμπεριλάβει τη δυνατότητα, είτε ομάδες παραγωγών ή/και μεταποιητών, είτε οι τελευταίοι μόνοι τους, να μπορούν να συνιστούν ομάδα ακόμη και αν ενδιαφέρονται για διάφορα γεωργικά προϊόντα και τρόφιμα που καλύπτονται από τους κανονισμούς (ΕΟΚ) αριθ. 2081/92 και αριθ. 2082/92.

3. Προτείνει να θεσπίσει η Επιτροπή τη δυνατότητα να χρησιμοποιείται επίσης εμπορικό σήμα προέλευσης για την εμπορία ιδιότυπων, αν και πάντα ελεγμένης και υψηλής ποιότητας, γεωργικών προϊόντων ή τροφίμων που παράγονται σε ένα κράτος μέλος και/ή σε συγκεκριμένη περιφέρεια και καλύπτονται από το άρθρο 2, παράγραφος 2, ψηφία α) και β) του κανονισμού (ΕΟΚ) αριθ. 2081/92.

4. Ζητεί να συμπεριληφθεί η δυνατότητα αναγραφής της εν λόγω γεωγραφικής ένδειξης και να παρέχεται σ' αυτή η προστασία που θεσπίζουν τα άρθρα 13 και 14 του κανονισμού (ΕΟΚ) αριθ. 2081/92.

5. Ζητεί από την Επιτροπή να διαγράψει από το σημείο 38, παράγραφος 4.1 των "Κοινοτικών κατευθύνσεων για τις κρατικές ενισχύσεις για τη διαφημιστική προβολή των προϊόντων που περιλαμβάνονται στο Παράρτημα 1 της Συνθήκης" τη βασική απαγόρευση που προτείνεται σε ό,τι αφορά τη χορήγηση ενίσχυσης για τη διαφημιστική προβολή στην περιφέρεια και το κράτος μέλος προέλευσης όλων των αγροτικών προϊόντων διατροφής που συμμορφώνονται προς τις κοινοτικές ρυθμίσεις και τη νομολογία του Ευρωπαϊκού Δικαστηρίου.

6. Είναι σκόπιμο να προβλεφθεί ότι οι δαπάνες που απορρέουν από τις προπαρασκευαστικές δράσεις για την αναγνώριση των ΓΕΠ και των ΟΠΠ των γεωργικών προϊόντων και των τροφίμων, ιδιαίτερα στις ζώνες που επωφελούνται από την πολιτική συνοχή, θα χρηματοδοτηθούν από τα προγράμματα για την ανάπτυξη των αγροτικών περιοχών.

Βρυξέλλες, 15 Νοεμβρίου 2001.

Ο Πρόεδρος

της Επιτροπής των Περιφερειών

Jos CHABERT

(1) ΕΕ L 208 της 24.7.1992, σ. 1.

(2) ΕΕ L 208 της 24.7.1992, σ. 9.